Viris venerabilibus decano et capitulo Ecclesie Senonensis, metropolitane nostre, amicis nostris carissimis, Johannes miseratione divina Trecensis Episcopus, Ecclesie predicte suffraganeus, salutem in Domino. Cum super professione personali quam a nobis, nomine nostro et ecclesie nostre Trecensis, petitis fieri super maius altare Ecclesie vestre Senonensis, metropolitane predicte, more predecessorum nostrorum Trecensium episcoporum et eciam aliorum suffraganeorum dicte Senonensis Ecclesie, (F° 65, v°) ac super oblacione unius cape sericee, ad statum Episcopalem decentis, per nos tunc ibidem offerende una cum quatuor libris parisiensibus pro tunc eciam vobis tradendis et distribuendis inter certos choriales vestros et Ecclesie vestre predicte, non essemus tempore vestre petitionis plenarie informati, quia tamen certas relaciones postmodum super hiis a fide dignis habuimus per quas reperimus nos, nomine quo supra, teneri veraciter ad premissa, et de presenti ad dictam vestram Ecclesiam Senonensem personaliter accedere nequeamus pro premissis adimplendis, aliis ecclesie nostre Trecensis magnis et urgentibus negociis detenti et legitime impediti: vobis bona fide confitemur, nomine quo supra, nos ad premissa teneri vobis, promictentes per presentes quod nos, infra festum beati Johannis Baptiste proximo venturum, dictam vestram Ecclesiam Senonensem favente Deo adibimus, et professionem fieri consuetam ibidem personaliter faciemus, capamque predictam sericeam offeremus, et quatuor libras parisienses distribuendas ut moris est, vobis solvemus et trademus, et in hiis omnibus et eorum singulis, predecessorum nostrorum Trecensium Episcoporum laudabilibus vestigiis inherendo. In quorum testimonium sigillum nostrum licteris presentibus est appensum. Datum, apud domum nostram de Sancto Leone prope Trecas, die XIX mensis Januarii, Anno Domini millesimo CCC° septuagesimo secundo. Sic signatum: CHAMPIGNY.